AAP का बायकॉट, अकाली दल बोला- CM भगवंत मान तो राष्ट्रपति का स्वागत करने नहीं गए
पंजाब की मान सरकार और दिल्ली की AAP सरकार ने देश के नए संसद भवन के उद्घाटन समारोह का बहिष्कार किया है। लेकिन शिरोमणि अकाली दल (शिअद) के अध्यक्ष सुखबीर सिंह बादल संसद भवन के उद्घाटन समारोह में शामिल होंगे।
पंजाब में अकाली दल ने नए संसद भवन के उद्घाटन के विरोध पर आम आदमी पार्टी (AAP) और CM भगवंत मान को घेर लिया है। AAP ने इस कार्यक्रम में राष्ट्रपति को न बुलाने पर इसका बहिष्कार किया है। AAP का कहना है कि केंद्र की PM नरेंद्र मोदी की अगुआई वाली NDA सरकार राष्ट्रपति का अपमान कर रही है। वहीं अकाली दल ने इसमें शामिल होने का ऐलान किया है।
अकाली दल के प्रवक्ता डॉ. दलजीत चीमा ने कहा कि नए संसद भवन का उद्घाटन सम्मान का अवसर है, इस पर सियासत नहीं होनी चाहिए। उन्होंने कहा कि AAP किस मुंह से उद्घाटन समारोह में न बुलाने पर राष्ट्रपति के सम्मान की बात कह रही है।
जब राष्ट्रपति द्रौपदी मुर्मू पहली बार पंजाब की राजधानी चंडीगढ़ में एयरफोर्स के कार्यक्रम में आई थीं तो CM भगवंत मान उनका स्वागत करने नहीं गए थे। यही नहीं राष्ट्रपति जिस गवर्नर को नियुक्त करते हैं, उसे CM भगवंत मान कितना सम्मान देते हैं, यह भी जगजाहिर है।
कांग्रेस ने देश में लगाई इमरजेंसी 
शिअद नेता डॉ. दलजीत सिंह चीमा ने कहा कि कांग्रेस ने देश में इमरजेंसी लगा लोगों की आवाज को दबाया, उनके अधिकार कुचले। उन्होंने कहा कि कांग्रेस ने पूर्व राष्ट्रपति जैल सिंह का कितना सम्मान किया, यह भी जगजाहिर है।